ROZHODNUTIE KOMISIE
z 29. apríla 2005,
ktorým sa mení a dopĺňa rozhodnutie 1999/659/ES, ktorým sa stanovuje orientačné rozdelenie finančných prostriedkov v rámci Záručnej sekcie Európskeho poľnohospodárskeho usmerňovacieho a záručného fondu pre opatrenia na rozvoj vidieka na obdobie rokov 2000 až 2006
[oznámené pod číslom K(2005) 1320]
(Iba anglický, dánsky, fínsky, francúzsky, grécky, holandský, nemecký, portugalský, španielsky, švédsky a taliansky text je autentický)
(2005/361/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF), ktorým sa menia, dopĺňajú a zrušujú niektoré nariadenia (1), a najmä na jeho článok 46 ods. 2,
keďže:
(1)
Rozhodnutím 1999/659/ES (2) Komisia určila počiatočné prídely členským štátom na opatrenia pre rozvoj vidieka v období rokov 2000 až 2006, ktoré čiastočne financuje Záručná sekcia EPUZF.
(2)
V súlade s článkom 46 ods. 3 nariadenia (ES) č. 1257/1999 sa počiatočné prídely upravia na základe skutočných výdavkov a prehodnotených odhadov výdavkov predložených členskými štátmi po zohľadnení programových cieľov.
(3)
V súlade s článkom 57 ods. 2 nariadenia Komisie (ES) č. 817/2004 z 29. apríla 2004, ktorým sa stanovujú podrobné pravidlá uplatňovania nariadenia Rady (ES) č. 1257/1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) (3), Komisia upraví počiatočné prídely pre každý členský štát, ktoré boli stanovené rozhodnutím 1999/659/ES, v priebehu dvoch mesiacov od prijatia rozpočtu na príslušný finančný rok.
(4)
Pri úprave počiatočných prídelov sa musí zohľadniť finančné plnenie členských štátov v rokoch 2000 - 2004 a prehodnotené odhady na roky 2005 a 2006, ktoré boli predložené do 1. októbra 2004.
(5)
Rozhodnutie 1999/659/ES je preto potrebné zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Príloha k rozhodnutiu 1999/659/ES sa nahrádza prílohou k tomuto rozhodnutiu.
Článok 2
Toto rozhodnutie je určené Belgickému kráľovstvu, Dánskemu kráľovstvu, Fínskej republike, Francúzskej republike, Helénskej republike, Holandskému kráľovstvu, Írsku, Luxemburskému veľkovojvodstvu, Portugalskej republike, Rakúskej republike, Spojenému kráľovstvu Veľkej Británie a Severného Írska, Spolkovej republike Nemecko, Španielskemu kráľovstvu, Švédskemu kráľovstvu a Talianskej republike.
V Bruseli 29. apríla 2005